En nom de nostre seigneur, amen. En lan de lincarnacion dicellui current mil trois cens quatre vins et treze, le neufuiesme jour du mois daoust, je Johan de Bese, bourgeois de Diion, sauoir fais a touz presens et auenir, que, pour ce que religieuse personne frere Robert de Baubigney, docteurs en decrez, humble abbes du monastere de Saint Estienne de Diion, ma receu en sa foy et hommaige et en foy et hommaige dudit monastere, et faictes les sollempnitez en tel cas appartenans, d’une piece de prey, contenant enuiron trente deux soictures de prey, assise en la praarie de Verranges, empres le prey du dit monastere dune part, et le prey qui fut maistre Vise Rosier dautre part. Je, lèdiz Johan, cognois et confesse icelle piece de prey estre et auoir este, et icelle declaire dudit monastere et du fie dicellui; et pour ce, je en antre en la foy et hommaige dudit monastere, en la personne du vicaire dudit abbey, en l’absence dicellui, si et par la maniere que mes deuantiers ont accoustume de tenir et a faire de la dite piece de prey. Pour quoy je suis tenuz, et promet par mon serement, pour ce donné aux sains euuangiles de Dieu corporelment, et soubz l’obligacion de touz mes biens quelconques, les choses dessusdites ainssin comme elles sont diuisees et escriptes, auoir, tenir, garder, et obseruer inuiolablement fermes et estables, sens jamais contreuenir, ne en aucune maniere consentir contreuenir par moy ne par aultre taisiblement ou en appert. En renuncent quant ad ce a toutes excepcions de droit de fait et de coustume ad ce contraires, et au droit reprouent general renunciacion non valoir; et quant a tenir faire et accomplir les choses dessus dites, et vne chascune d’icelles, je vueil estre controins et executez ainssin, comme de chose adiugie, par la court de monseigneur le duc de Bourgoingne; a la juridicion et controinte de la quelle court quant ad ce je submet moy, mes hoirs, et biens dessus diz. En tesmoin de ce, j’ay requis et obtenu le seel de la dite court estre mis en ces presentes lettres. Cest fait en la presence de Aubertin de Sauxurettes, coadiuteur du tabellion de Diion, pour mondit signeur le duc, de Geliot de Blaisey, et de Guillaume de la Perrère, clers habitans de Diion, tesmoins ad ce appellez et requis, l’an et jour dessus diz. — A. de Sauxuret.